text: Se fotos: 6. juli-fest med fuld musik trods 11-timers-regel
  06 juli 2014 kl. 09.54
  Fredericia Postorkester spillede til morgen-reveillen, fordi 11-timers-reglen forhindrede, at Slesvigske Musikkorps og de 16 professionelle musikere kunne medvirke.
  De 16 fuldtidsansatte musikere spillede ved fakkeltoget sent lørdag lørdag aften. Og så kan de ifølge Arbejdstilsynet ikke stille op til morgen-reveillen.
  - Jeg synes, det er noget pjat af Arbejdstilsynet, siger orkesterchef Thomas Larsen Späth til Fredericia Dagblad.
  - Vi har været i dialog med tilsynet, men der var ikke noget at gøre. Og selvom vi altid gerne har villet spille til 5. og 6. juli, så er der også nogle i korpset, der peger på, at vi skal følge reglerne. Det er også rigtigt. Det skal vi, siger Thomas Larsen Späth.
  Men ellers var det en 6. juli-fest som traditionen byder det. Morgensalut med 27 skud til at vække folket - og kransenedlæggelse med Landsoldaten.
  Og musik med Fredericia Postorkester, som fik meget ros for deres vikarieren.
  Og kl. 11 var der procession gennem byen - og her var musikkorpset med igen. I de gamle uniformer.
  Derfor fejrer vi 6. juli. Hør interview med Johannes Lund Nielsen, formand for 6. juli-komiteen. (Var.: 1.45)
  